Poliisi voi jatkossa jättää rattijuopon autoineen tienposkeen. Ajokortti lähtee, mutta auto ja sen avain jäävät kuskille. Kuinka moni heistä tarttuu uudelleen auton rattiin, kun poliisiauton takavalot katoavat kulman taakse?

Mistä on kyse? Liikuteltavan tarkkuusalkometrin ansiosta poliisin ei tarvitse enää kyyditä ratista kärähtäneitä tarkistusmittaukseen

Poliisi ei voi myöskään takavarikoida juopuneelta auton avaimia tai autoa

Ratista kärähtäneet jäävät käytännössä tien poskeen autonsa kanssa poliisin lähdettyä paikalta

Poliisi myöntää, että ajon estäminen käryn jälkeen ei ole kattavasti mahdollista

Viime viikolla poliisi pyydysti Kotkassa rattijuopon, joka puhalsi alkometriin törkeät lukemat 2,14 promillea. Mies vietiin poliisiasemalle verikokeisiin. Päästyään pois hän tarttui uudelleen rattiin. Rattijuoppo kärysi toistamiseen ja puhalsi lukemat 1,50.

Tarkkuusalkometrin ansiosta poliisin ei tarvitse enää kyyditä ratista kärähtäneitä tarkistusmittaukseen, sillä laitteesta saatu lukema on oikeuskelpoinen. Poliisin mukaan tämä helpottaa työtä etenkin haja-asutusalueilla.

Käytännössä ratista kärähtäneet jäävät tien poskeen autonsa kanssa poliisin lähdettyä. Törkeän rattijuopumusrajan ylittäneet tosin viedään poliisiasemalle kuulustelua odottamaan.

– Jos käynnistyneeseen esitutkintaan ei liity vapauteen kohdistuvia pakkokeinoja, niin ajon estäminen ei ole kattavasti mahdollista, myöntää poliisiylitarkastaja Risto Lammi Poliisihallituksesta.

– Tuskin kukaan pystyy poliisin silmien alla lähtemään uudestaan ajoon, hän kuitenkin lisää.

Poliisin keinot vähissä

Poliisilla on rajalliset keinot varmistaa, ettei tielle jäänyt rattijuoppo lähde heti uudestaan ajamaan.

Ajon estäminen ei ole kattavasti mahdollista. Risto Lammi

– Silloin, kun syyllistytään rattijuopumukseen, poliisi ei voi pidättää. Suoritetaan suppea esitutkinta, jolloin ilmoitetaan, että sinulla ei ole enää ajo-oikeutta, sinut on määrätty väliaikaiseen ajokieltoon, autolla ei saa ajaa, sanoo ylikomisario Jari Strengell Kaakkois-Suomen poliisilaitokselta.

Se, jatkaako juopunut matkaansa autolla, jää kuskin oman harkinnan varaan. Poliisilla ei ole valvontamekanismia tai -resursseja jäädä katsomaan, miten henkilö poistuu paikalta.

– Sitten, jos syyllistyy uudestaan, niin tulee uusi rattijuopumus tai törkeä rattijuopumus. Silloin katsotaan, että on jatkamisvaara ja voidaan pidättää epäilty.

Poliisi ei voi takavarikoida juopuneelta auton avaimia tai autoa. Sen sijaan poliisi voi kyyditä henkilön pois tien poskesta.

– Poliisilla ei ole velvollisuutta kuljettaa ketään mihinkään. Mutta jos tällainen epäilyttävä tapaus on, niin voidaan tarjota kyyti. Sanotaan, että hyppää autoon, niin viedään sinut tuohon taajamaan, sanoo Strengell.

Kohta sitten huomataan, että tuossa se taas ajaa. Jari Strengell

Juopuneen tahdosta poliisi voi myös siirtää tämän auton.

Humalassa auton rattiin – poliisiaseman pihalta

Jari Strengell ei usko, että tarkkuusalkometrien käyttö lisäisi riskiä tarttua uudestaan ratttiin ensimmäisen käryn jälkeen.

– Nytkin on sellaisia ihmisiä, jotka ovat jääneet useita kertoja ratista kiinni ja piut paut välittävät. Seuraavana päivänä tai samana päivänä jo ajetaan autoa. En usko, että tämä millään tavalla lisääntyisi.

Jopa poliisiasemalla kuulusteluissa olleet rattijuopot ovat lähteneet saman tien matkaan aseman pihasta.

– Kohta sitten huomataan, että tuossa se taas ajaa.

Enää poliisiaseman pihalle ei tuoda ratista kärynneiden autoja.

Kaakkois-Suomessa kaksi tarkkuusalkometria asennetaan poliisiautoihin marraskuussa. Toinen tulee käyttöön Kymenlaakson teille, toinen Etelä-Karjalaan.

Koko maassa poliisi ottaa mittalaitteita käyttöön syksyn aikana 20 ja ensi talvena 34.